Olisitko valmis tekemään vauvan tuntemattoman kanssa? Uudessa suomalaisessa tosi-tv-ohjelmassa lisäännytään vieraan kumppanin kanssa

Tulevassa reality-ohjelmassa toisilleen entuudestaan tuntemattomat ihmiset hankkivat lapsen keskenään.

Tv:n ohjelmatarjonta on nykypäivänä todella kirjava. Löytyy uutisia, komediasarjoja, draamaa, elokuvia ja tosi-tv:tä.

Yksi monia puheenaiheita viime vuosina nostattaneista ohjelmista on Ensitreffit alttarilla, jossa toisilleen entuudestaan tuntemattomat ihmiset menevät naimisiin keskenään.

Nyt tästä on menty astetta pidemmälle, kun Nelonen hakee osallistujia ohjelmaan, jossa toisilleen entuudestaan tuntemattomat ihmiset tekevät keskenään lapsia. Ohjelma perustuu israelilaiseen Pregnant & Platonic -formaattiin. Kyse ei ole romanttisesta pariutumisesta vaan kumppanuusvanhemmuudesta.

– Yleensä reality-ohjelmat perustuvat jo olemassa olevaan ilmiöön. Esimerkiksi Ensitreffit alttarilla -ohjelmassa pariutuminen ja sen vaikeus on oikea ongelma ja sitä on lähdetty ratkomaan ohjelman kautta. Tässä ohjelmassa ongelma on se, että syystä tai toisesta ei ole löydetty itselle romanttista kumppania, mutta lapsihaave on silti suuri. Ja välttämättä lasta ei haluaisi tehdä ihan yksin vaan kanssavanhemman kanssa, Nelosen vastaava tuottaja Meira Noronen kertoo.

– Ohjelman idea ponnistaa sieltä, että me yritetään etsiä ihmisiä ja antaa heille tämän ohjelman kautta mahdollisuus löytää itselleen, ei välttämättä parisuhdetta, vaan lapselle kumppanivanhempi, ja sitä kautta lähteä toteuttamaan lapsihaavetta.

Ohjelma siis perustuu kumppanuusvanhemmuuteen eikä siinä etsitä romanttista rakkautta. Norosen mukaan ohjelman idea ei kuitenkaan mene pilalle, vaikka rakkaus sattuisikin roihahtamaan.

– Sehän olisi vain iloinen yllätys ja lisäbonus. Mutta keskiössä ovat kuitenkin lapsihaaveet.

Ohjelmaan ei haeta mukaan pelkästään sinkkunaisia ja -miehiä vaan myös pareja ja kaikkia, jotka eivät hartaista haaveistaan huolimatta ole syystä tai toisesta saaneet lapsia.

– Perhe ei ole aina mies ja nainen ja lapsi. On esimerkiksi naispareja, jotka ovat hankkineet lapsen siten, että biologinen isä on joku heidän tuttavansa. Niissä perheissä toteutuu jo pitkälti kumppanuusvanhemmuus, kun vanhemmat eivät asu välttämättä samassa taloudessa tai ole olleet missään vaiheessa romanttisesti yhdessä.

Aivan kuten Ensitreffit alttarilla -ohjelmassa, myös tässä tulevassa ohjelmassa asiantuntijat etsivät ihmisiä, jotka sopivat toisilleen ja joiden näkemykset vanhemmuudesta ja lapsen kasvatuksesta sopivat yhteen.

– Tämä ei kuitenkaan ole yhtä salaista toimintaa ja myös äiti pääsee jollain tavalla mukaan valitsemaan. Eli myös äidillä on sanan valtaa kumppanin – ja tulevan isän – valinnassa.

Tulevia vanhempia kuunnellaan myös siinä vaiheessa, kun lasta laitetaan alulle.

– Siinä otetaan huomioon heidän omat toiveensa. Jotkut voivat luottaa keinohedelmöitykseen ja toiset laittavat lapsen alulle todennäköisesti luonnollisin menetelmin. Mitään vaihtoehtoa ei ole suljettu pois, Noronen kertoo.

– Seksi ei ole missään tapauksessa kiellettyä, mutta totta kai pidämme huolen, ettei ole mitään riskejä ja että he ovat terveitä.

Ensitreffit alttarilla -ohjelma herättää aina paljon keskustelua. Viime kaudella erityisesti Marin ja Petrin suhde nousi somessa käsittelyyn.­

Esimerkiksi Ensitreffit alttarilla -ohjelmassa kyse on kahden ihmisen välisestä asiasta, eikä siinä ole osallisena muita tahoja. Jos avioliitto ei toimi, niin erokin on loppujen lopuksi kuitenkin vaan paperin allekirjoituksesta kiinni. Tulevassa ohjelmassa yhtenä osallisena on kuitenkin viaton lapsi.

– En näe sitä millään tavalla ongelmallisena asiana. Lapsen elämää ei kuitenkaan seurata ohjelmassa, Noronen toteaa.

– Ohjelmaan valitaan kuitenkin mukaan sellaisia ihmisiä, jotka ovat miettineet lapsen hankintaa todella paljon, pitkään ja hartaasti. Heidän kaikkien aikeensa ovat hyvät ja lapsi on heille kaikille niin rakas haave, ettei mukaan lähdetä kevein ottein.

Noronen uskoo, että ohjelma tulee herättämään todella paljon ajatuksia ja sitä kautta myös todella paljon keskustelua.

– Nämä ovat herkkiä asioita ja herättävät varmasti mielipiteitä suuntaan ja toiseen. Olemme valmistautuneet ottamaan roolimme tässä keskustelussa.